Alueiden komitean lausunto aiheesta "Maaseutumatkailun alueidenväliset hankkeet ja Agenda 21"



Virallinen lehti nro C 144 , 16/05/2001 s. 0065 - 0066



Alueiden komitean lausunto aiheesta "Maaseutumatkailun alueidenväliset hankkeet ja Agenda 21" (2001/C 144/20) ALUEIDEN KOMITEA, joka ottaa huomioon työvaliokuntansa 13. kesäkuuta 2000 Euroopan yhteisön perustamissopimuksen 265 artiklan viidennen kohdan nojalla tekemän päätöksen laatia lausunto aiheesta "Maaseutumatkailun alueiden väliset hankkeet ja Agenda 21" ja antaa lausunnon valmistelu valiokunta 2:n "maatalous, maaseudun kehittäminen, kalatalous" tehtäväksi, ottaa huomioon Yhdistyneiden Kansakuntien ympäristö- ja kehityskonferenssissa Rio de Janeirossa 14. kesäkuuta 1992 hyväksytyn Agenda 21:n, ottaa huomioon valiokunta 5:n "sosiaalipolitiikka, kansanterveys, kuluttajansuoja, tutkimus, matkailu" osuuden (esittelijä: Michel Lafay, Sancerguesin kaupunginjohtaja, F, PPE), ottaa huomioon valiokunta 2:n lokakuun 25. päivänä 2000 hyväksymän lausuntoluonnoksen CdR 254/2000 rev. 2, jonka esittelijä oli Reinhold Bocklet, Baijerin osavaltion liittovaltio- ja Eurooppa-asiain ministeri (D, PPE), hyväksyi 13. ja 14. joulukuuta 2000 pitämässään 36. täysistunnossa (14. päivän kokouksessa) seuraavan lausunnon. Alueiden komitea 1. viittaa maaseutumatkailun merkitykseen alueiden kannalta, 2. muistuttaa, että maaseutumatkailu edistää työpaikkojen säilymistä ja luomista maaseudulla ja on tärkeä osatekijä sosiaali- ja kulttuurialan kehityksessä, 3. vahvistaa, että maaseutumatkailu muodostaa maaseudulla taloudellisen voimavaran, jota on edistettävä ja tuettava, 4. muistuttaa, että hallinnolliset lisäesteet vaikeuttavat ammattimaista toimintaa, 5. toteaa, että maaseutumatkailun alueelliset erityispiirteet ovat matkailijoille/kuluttajille tärkeitä ja alueidenväliset hankkeet rikastuttavat matkailutarjontaa, 6. myöntää, että alueiden kunta- tai poliittiset rajat on maaseutumatkailun yhtenäisen kehittämisen edistämiseksi tarvittaessa ylitettävä, 7. kannattaa organisaatioiden ja järjestöjen alueidenvälistä yhteistyötä maaseutumatkailussa, 8. tukee vaatimusta Agenda 21:n hengen mukaisesta kestävästä matkailuelinkeinosta etenkin maaseutumatkailun alalla, 9. vaatii kestävän kehityksen periaatteen juurruttamista voimakkaammin matkailualalle, 10. muistuttaa, että matkailualalla sovellettava kestävän kehityksen periaate suojelee matkailun perustekijöitä (maisemat, kulttuuri, perinteet), 11. pitää alueidenvälisiä hankkeita tärkeänä tekijänä, jolla vahvistetaan maaseutumatkailua taloudellisena voimana, 12. vaatii matkailualalla toimivien henkilöiden ammatillista ja monikielistä taitojen kehittämistä, 13. pitää välttämättömänä, että maaseutumatkailun palveluntarjoajien koulutus ja pätevöityminen tapahtuu aluerajat ylittävästi ja että tarjonnan laatu esitetään kuluttajille selkeässä muodossa, 14. pitää tärkeänä sähköisten viestinten käytön lisäämistä maaseutumatkailussa, 15. pitää tehokkaana, että alueet myöntävät rahoitusta aluerajat ylittävälle koulutukselle ja pätevöitymiselle, 16. kannustaa alueiden pyrkimyksiä kehittää yhteisiä markkinointistrategioita, 17. tukee vaatimusta maaseutumatkailun eri kohderyhmille suunnatun tarjonnan voimakkaammasta alueidenvälisestä verkottumisesta, 18. pitää maatiloilla tarjottavia terveyslomia maaseutumatkailua rikastuttavana tekijänä, jonka keskipisteessä on matkailijan ruumiillinen ja henkinen hyvinvointi, 19. katsoo, että maaseudun perinteet ovat tehokas elementti maaseutumatkailun houkuttelevuuden lisäämiseksi, 20. näkee historian ja historiallisten muistomerkkien hyödyntämisessä hyvän mahdollisuuden rikastuttaa maaseutumatkailua, 21. katsoo olevan mielekästä antaa yhtenäisten matkailusuunnitelmien laatiminen ulkoisten asiantuntijoiden (esim. ammattikorkeakoulujen, yliopistojen tai markkinoinnin asiantuntijoiden) tehtäväksi, 22. katsoo, että maaseutumatkailun voimakkaampi verkottuminen alueiden kaikkien taloustoimijoiden kanssa on kestävän kehityksen kannalta tarpeen, 23. vaatii, että maaseutumatkailuhankkeissa otetaan huomioon taloudellisten tekijöiden lisäksi myös ympäristölliset ja sosiaaliset näkökohdat ja että erityisesti terveyspalveluita varten luodaan henkilökohtaisia palveluverkkoja, 24. katsoo, että alueiden tulee antaa alueidenvälisissä maaseutumatkailuhankkeissa neuvontaa ja taloudellista tukea, 25. toivoo, että alueellinen näkökulma otetaan kaikissa pohdinnoissa erityisesti huomioon, 26. toivoo, että nykyisissä alueidenvälisissä hankkeissa harjoitetaan tiivistä kokemusten vaihtoa, 27. katsoo, että myös "matkailutuotteiden" markkinointi tulee tarvittaessa hoitaa alueiden rajat ylittävästi varsinkin eri kohderyhmille suunnatussa maaseutumatkailutarjonnassa. Bryssel 14. joulukuuta 2000. Alueiden komitean puheenjohtaja Jos Chabert